ଚିକାଗୋଃ ଆମେରିକାରେ ପୁଣି ଘଟିଛି ଦୁର୍ଭାଗ୍ୟପୂର୍ଣ୍ଣ ଘଟଣା। ଶନିବାର ଦେଶରେ ୨୪୪ ତମ ସ୍ୱାଧୀନତା ଦିବସ ପାଳନ ବେଳେ ଚିକାଗୋ ସହରରେ ଗୁଳିକାଣ୍ଡ ଘଟିଛି। ଫଳରେ ଏକ ୧୪ ବର୍ଷର ପିଲା ସମେତ ମୋଟ ୧୭ ଜଣଙ୍କ ପ୍ରାଣ ହରାଇଥିବା ବେଳେ ୬୩ ଜଣ ଆହତ ହୋଇଛନ୍ତି। ଚିକାଗୋ ଟ୍ରିବ୍ୟୁନର ରବିବାର ସଂସ୍କରଣରେ ପ୍ରକାଶିତ ଖବର ଅନୁସାରେ ଗତ ସପ୍ତାହରେ ଭିନ୍ନ ଭିନ୍ନ ଗୁଳିକାଣ୍ଡ ଘଟଣାରେ ଏକ ୨ ବର୍ଷର ଶିଶୁ ସମେତ ୧୦ ବର୍ଷର ଝିଅର ମୃତ୍ୟୁ ହୋଇଥିଲା।
ଏହା ପୂର୍ବ ସପ୍ତାହରେ ମଧ୍ୟ ଦକ୍ଷିଣ ଓ ପଶ୍ଚିମ ଚିକାଗୋରେ ଗୁଳିକାଣ୍ଡ ଘଟିଥିଲା। ଏଥିରେ ୫ ଜଣ ପିଲାଙ୍କୁ ଗୁଳି କରାଯାଇଥିଲା। ଏଠାରେ ଗୁଳିକାଣ୍ଡ ଓ ଗୋଷ୍ଠୀଗତ ହିଂସାର ଦୀର୍ଘ ଇତିହାସ ରହିଛି। ତେବେ ଚିକାଗୋ ମେୟର ବାରମ୍ବାର ଘଟୁଥିବା ଘଟଣାକୁ ନେଇ କ୍ଷୋଭ ପ୍ରକାଶ କରିଛନ୍ତି। ଏ ନେଇ ଗତ ଶନିବାର ସେ ଏକ ଟ୍ୱିଟ୍ ମଧ୍ୟ ପୋଷ୍ଟ କରିଥିଲେ। ଏପରି କାଣ୍ଡ କରି ଆମେ ଆଗକୁ ବଢିପାରିବା ନାହିଁ ବୋଲି ମେୟର ଲୋରୀ ଲାଇଟ୍ଫୁଟ ଉଲ୍ଲେଖ କରିଥିଲେ।
ଟ୍ୱିଟ୍ରେ ମେୟାର ସ୍ୱାଧୀନତା ଦିବସ ପାଳନ ବେଳେ ଅନେକ ପରିବାର ଏକତ୍ରିତ ହେବେ। ଏଣୁ ଏଭଳି କାର୍ଯ୍ୟକ୍ରମ ବେଳେ ଉଚ୍ଚ ସତର୍କତା ଅବଲମ୍ବନ କରିବା ଲାଗି ଉଲ୍ଲେଖ କରିଥିଲେ। ଏହା ସତ୍ତ୍ୱେ ଆତତାୟୀ ତାଙ୍କ କାଣ୍ଡ କରିଥିବା ବେଳେ ୧୭ ଜଣ ନିରିହ ଲୋକେ ପ୍ରାଣ ହରାଇବା ଏବେ ପରିତାପର ବିଷୟ ପାଲଟିଛି।
